|  |  |
| --- | --- |
| KISS DÁNIEL  Földtudományi  BSc, 5. félév  Eötvös Loránd Tudományegyetem Természettudományi Kar |  |

Témavezető:

|  |
| --- |
| Dr. Horváth Ferenc  egyetemi tanár, ELTE TTK |

Az antarktiszi jégtakaró feltérképezésének geofizikai módszerei és eredményei

Dolgozatom célja az antarktiszi geofizikai kutatások bemutatása és egy átfogó kép alkotása a kontinensről. Ez a terület a magyar szakirodalomban kevéssé tárgyalt, ezért dolgozatomban jelentős szerepet kapott az irodalmi áttekintés. Szűkebb témám a jégtakaró vastagságának és a kőzetfelszín morfológiájának vizsgálata volt. A legújabb adatbázisok nyilvános elérhetősége megteremtette az önálló munka lehetőségét is. Elsőként áttekintem a jégtakaró kialakulását magyarázó elméleteket. Ezután bemutatom a jégtakaró vastagságának feltérképezésére alkalmas geofizikai módszereket. A három legáltalánosabban használt módszer: a légi és műholdas gravitációs térképezés, a szeizmikus és jégradar szelvényezés. Majd ismertetem az Antarktisz és jégtakarójának morfológiáját leíró adatrendszereket. Dolgozatom fő része a kapott adatrendszer bemutatása, majd az adatokat térinformatikai programok segítségével megjelenítem és elemzem. Egyéb források felhasználásával az adatrendszerek alapján tett megállapításokat tágabb kontextusba helyezem: kitérek a kontinenst alakító izosztatikus folyamatokra, valamint a nyugat-antarktiszi rift zónához kapcsolódó vulkanizmus és tektonika vizsgálatára.